stanford-oval/wikipedia huggingface dataset:
המודל האישיותי של הולנד לבחירת מקצוע
סוגי האישיות, לפי הולנד > C - מנהלתי (Organizers  Conventional)

אלו אנשים "בעלי מחויבות ושמרנים, הגיוניים, יעילים, שוחרי סדר ומאורגנים, דקדקנים, המקפידים על פרטים". הם "מעריכים דיוק וקפידה". מצטיינים ב"מטלות מעשיות, מדידות כמותיות וסביבות מובנות", ומכבדים את הכללים. הם מעדיפים עבודה שבה מעורבים, חישובים, סטטיסטיקה, מתמטיקה, פעילויות מספריות וסביבות משרדיות.
עם בחירותיהם המקצועיות נמנים המקצועות הבאים:
אחיות (עם מרכיב ביצועי, חברתי וחקרני)
אנשי פיננסים ( עם מרכיב יוזמתי וחקרני)
אקטוארים ( עם מרכיב חקרני ויוזמתי)
ארכיברים, ספרנים ( עם מרכיב חקרני וחברתי)
כותבים טכניים (עם מרכיב חקרני ואמנותי)
כימאים ( עם מרכיב חקרני וביצועי)
כלכלנים (עם מרכיב חקרני וחברתי)
מהנדסים ( עם מרכיב חקרני וביצועי)
מהנדסי מחשבים, מתכנתים, (עם מרכיב חקרני וביצועי)
מורים למתמטיקה ( עם מרכיב חברתי וחקרני)
מנהלים בחינוך (עם מרכיב חברתי ויוזמתי)
משאבי אנוש (עם מרכיב יוזמתי וחברתי)
מתווכי נדל"ן (עם מרכיב יוזמתי)
מפתחי רשתות אינטרנט ( עם מרכיב אמנותי, ביצועי וחקרני)
נגרים ( עם מרכיב ביצועי וחקרני)
סטטיסטיקאים (עם מרכיב ביצועי וחקרני)
פיזיקאים
קוצ'רים בתחום העסקים (עם מרכיב חברתי ואמנותי)
רואי חשבון ומנהלי חשבונות, יועצי מס
רוקחים (עם מרכיב חברתי וחקרני)
שירות לקוחות (עם מרכיב יוזמתי וחברתי)
לקריאה נוספת

Holland, J.L. (1997): Making vocational choices: A theory of vocational personalities and work environments. Odessa, FL: Psychological Assessment Resources.
הערות שוליים

↑  Astin, A. W., & Holland, J. L. (1961). The Environmental Assessment Technique: A way to measure college environments. Journal of Educational Psychology, 52(6), 308.
↑  Helson, R., & Mitchell, V. (1978). Personality. Annual Review of Psychology, 29, 555–585. https://doi.org/10.1146/annurev.ps.29.020178.003011
↑  Walsh, W. B., & Holland, J. L. (1992). A theory of personality types and work
environments. In W. B. Walsh, K. H. Craik, & R. H. Price (Eds.), Person-Environment
psychology: Models and perspectives (pp. 33-48). Hillsdale, NJ: Lawrence Erlbaum
Associate Publishers.
↑  https://www.onetonline.org/help/online/scales באתר onetonline
ג'ון ריינולדס הבן

ג'ון וייטקומב ריינולדס הבן (באנגלית: .John Whitcome Reynolds Jr;‏ 4 באפריל 1921 –  6 בינואר 2002) היה שופט ופוליטיקאי אמריקאי מוויסקונסין, איש המפלגה הדמוקרטית שכיהן כתובע הכללי של מדינתו בשנים 1959–1963, לאחר מכן ועד 1965 כמושל ויסקונסין ה-36, ולאחר מכן ועד 1986 כשופט פדרלי בבית המשפט של מחוז מזרח ויסקונסין, מתוכם החל מ-1971 ועד סיום כהונתו כנשיא בית המשפט.
ראשית חייו

ג'ון ריינולדס נולד בגרין ביי כבנם של מדג' (לבית פלאטלי) וג'ון וייטקומב ריינולדס האב, שהיה גם הוא התובע הכללי של ויסקונסין בשנים 1927–1933, היה פעיל בפוליטיקה של ויסקונסין כחבר סיעתו הפרוגרסיבית של רוברט לה פולט במפלגה הרפובליקנית, והצטרף לשורות המפלגה הפרוגרסיבית של ויסקונסין לאחר פיצולה מהמפלגה הרפובליקנית. סבו מצד אביו, תומאס ריינולדס, היה גם הוא פעיל בפוליטיקה ובשנים 1907–1911 כיהן כחבר באספת המדינה של ויסקונסין מטעם מחוז דור.
ריינולדס הבן התחנך בגרין ביי וסיים את לימודיו בבית הספר התיכון המזרחי של העיר. הוא למד באוניברסיטת ויסקונסין–מדיסון, אך לימודיו נקטעו ב-1942 כאשר הוא התגייס לצבא ארצות הברית ושירת בו במלחמת העולם השנייה. בתחילה הוא שירת בחיל הרגלים, והתקדם בסולם הדרגות עד שב-1944 קיבל דרגת Master sergeant (המקבילה לרב-סמל ראשון). באותה שנה הוא קיבל מינוי של קצין והועבר לגיס הריגול הנגדי (Counterintelligence Corps), שם הוא שירת עד 1946. הוא שוחרר בדרגת לוטננט ראשון, אך נותר בכוחות המילואים של הצבא במהלך שנות ה-50. לאחר סיום שירותו הפעיל, השלים ריינולדס את לימודיו וקיבל תואר בוגר אוניברסיטה מאוניברסיטת ויסקונסין. מיד לאחר מכן הוא החל ללמוד בבית הספר למשפטים של האוניברסיטה, וב-1949 קיבל תואר במשפטים. בעת לימודי המשפטים, הוא היה מעורב בפעילות המפלגה הדמוקרטית של ויסקונסין ודמוקרטים הצעירים (Young Democrats of America), ועבד כעוזר מחקר משפטי במשרדו של התובע הכללי של ויסקונסין. לאחר תום לימודיו הוא שב יחד עם רעייתו, אותה הכיר בעת לימודיו, לגרין ביי, שם הוא החל לעסוק בעריכת דין.
קריירה פוליטית

ב-1950 התמודד ריינולדס בבחירות למושב של מחוז הבחירה השמיני לקונגרס של ויסקונסין בבית הנבחרים של ארצות הברית מול חבר בית הנבחרים המכהן, הרפובליקני ג'ון ו. ברנס. הוא זכה בהצבעה פה אחד במועמדות הדמוקרטים, אך בבחירות הכלליות הפסיד לברנס בהפרש גדול, כאשר קיבל 38 אחוזים מהקולות. זמן קצר לאחר הבחירות, הוא מונה כמנהל המחוזי של המשרד ליציבות מחירים, בו הוא שירת עד 1953. הוא גם נותר בעל השפעה בפוליטיקה המקומית ושימש כיושב ראש המפלגה הדמוקרטית במחוז בראון בשנים 1952–1956. ב-1955 מונה ריינולדס כנציב בית המשפט של האזור הצפוני של בית המשפט הפדרלי המחוזי של מחוז מזרח ויסקונסין, תפקיד בו הוא שימש עד תחילת מסע הבחירות שלו למשרת התובע הכללי ב-1958.
בעידודו של יושב ראש המפלגה הדמוקרטית בוויסקונסין, פטריק לוסי, נכנס ריינולדס ב-1958 למרוץ למשרת התובע הכללי של המדינה, בתקווה להחליף את התובע הכללי המכהן סטיוארט ג. הונק. בבחירות המקדימות של הדמוקרטים ניצב מול ריינולדס יריב לא קל, יושב ראש המפלגה הדמוקרטית במחוז מילווקי, כריסט ט. סרפים, שזכה לתמיכת פדרציית העבודה האמריקאית וקונגרס ארגוני התעשייה (AFL-CIO). מנגד, זכה ריינולדס לתמיכה הנלהבת של בעלי ההשפעה בוויסקונסין, ארתור ג'. אלטמאייר, שנודע כאבי חוק הביטוח הלאומי, ושל ג'יימס אדוארד דויל, לשעבר יושב ראש המפלגה במדינה. ריינולדס ניצח בבחירות המקדימות כאשר קיבל 60 אחוזים מהקולות. הוא המשיך וניצח בבחירות הכלליות את הונק כאשר זכה ב-54 אחוזים מהקולות. ב-1960 הוא נבחר לתקופת כהונה נוספת. ב-1962 הוא נבחר למשרת מושל ויסקונסין, והובס כאשר ניסה להיבחר לתקופת כהונה שנייה כמושל ב-1964.
קריירה פוליטית > חלוקת המחוזות מחדש של 1960

לאחר מפקד האוכלוסין של ארצות הברית של 1960, לא עלה בידי בית המחוקקים של ויסקונסין להגיע לידי החלטה להעברת תוכנית לחלוקה מחדש של מחוזות הבחירה במושב הבית של 1961–1962 כנדרש בחוקת ויסקונסין. בתוקף תפקידו כתובע הכללי, הגיש ריינולדס תביעה בבית המשפט הפדרלי כדי לאלץ את בית המחוקקים למלא את חובתו. בית המשפט המחוזי הפדרלי מינה את השופט לשעבר של בית המשפט העליון של ויסקונסין, אמט ל. וינגרט, כמנהל מיוחד לחקירת הנושא. לאחר השלמת החקירה, דיווח וינגרט שהוא מאמין שתוכנית החלוקה מחדש של המחוזות צריכה להתבטל, ושהוא לא מצא שום עדות שהכשל בביצועה יגרום ל"אפליה" כלשהי. בית המשפט קיבל את חוות דעתו ופטר את המדינה מעריכת החלוקה מחדש, אם כי השופטים הזהירו שהסוגיה תעלה מחדש אם תוכנית החלוקה מחדש של המחוזות לא תתבצע עד אוגוסט 1963.
לאחר קבלת פסק דין זה, נבחר ריינולדס למשרת המושל וחידש את מאמציו להאיץ בבית המחוקקים להעביר את החלוקה מחדש. בית המחוקקים הגיש מפת מחוזות חדשה, אך ריינולדס דחה אותה בשל אי-הייצוג השוויוני של בוחרי ויסקונסין כפי שהשתקף בה. לבסוף, ביולי 1963, ניסה בית המחוקקים לעקוף את הווטו של ריינולדס באמצעות העברת חוק לחלוקה מחדש בהחלטה משותפת של שני בתי בית המחוקקים. בתגובה, הגיש ריינולדס תביעה לבית המשפט העליון של ויסקונסין, שפסק שחוקת ויסקונסין לא התירה לבית המחוקקים לעקוף את המושל בהחלטות על חלוקת מחוזות מחדש. בהמשך ציינו השופטים שאם עד -1 במאי 1964 לא יעבור חוק מתאים לחלוקה מחדש של המחוזות, הם יוציאו תוכנית משל עצמם עבור הבחירות שיערכו באותה שנה.
ניסיון נוסף אחרון נעשה על ידי בית המחוקקים, אך זה נדחה שוב על ידי ריינולדס, שמתח ביקורת על ההטיה הפוליטית כפי שהשתקפה במפת המחוזות המוצעת, וכינה אותה "הונאת הציבור".
ב-14 במאי 1964, פרסם בית המשפט העליון של ויסקונסין תוכנית לחלוקה מחדש של המחוזות. התוכנית היוותה תמיכה בדרישותיו של ריינולדס, שכינה אותה, "שיאו של המאבק שלי שנמשך ארבע שנים למען שוויון זכויות הצבעה לתושבי מדינת ויסקונסין". הייתה זו הפעם הראשונה בהיסטוריה של ארצות הברית שבית המשפט מדינתי נכנס בעובי הקורה כדי לסרטט את גבולות מחוזות הבחירה. בהמשך להחלטה זו, שלושה מבין הליכי החלוקה מחדש של מחוזות הבחירה בוויסקונסין שהתנהלו מאז, התקבלו בהחלטת בית משפט.
קריירה פוליטית > מועמדות לנשיאות

בבחירות לנשיאות של 1964 התנגד ריינולדס למועמדותו של תומך ההפרדה הגזעית ג'ורג' וולאס בוועידה הארצית של הדמוקרטים, שאלמלא כן, היה נבחר בוויסקונסין ללא יריבים, שכן הנשיא לינדון ג'ונסון סירב להכריז על מועמדותו. כמו "הבנים המועדפים" האחרים שהתמודדו במקומו של ג'ונסון, כמו מתיו ולש ודניאל ברוסטר, ניצח ריינולדס בבחירות המקדימות של מדינתו. כנדרש, נציגי משלחת ויסקונסין לוועידת הדמוקרטים הצביעו עבור ריינולדס בסבב ההצבעה הראשון, ולאחר מכן עבור ג'ונסון.
שופט פדרלי

ב-13 באוקטובר 1965 הגיש הנשיא ג'ונסון את מועמדותו של ריינולדס לאייש את מושב בית המשפט הפדרלי המחוזי של מחוז מזרח ויסקונסין שהתפנה עקב פרישתו של השופט קנת פיליפ גראב. ב-21 באוקטובר אושר המינוי על ידי הסנאט של ארצות הברית. ריינולדס כיהן על כס השיפוט עד ל-31 באוגוסט 1986, והחל מ-1971 כיהן כנשיא בית המשפט.
כשופט, הורה ריינולדס ב-1976 על ביטול ההפרדה הגזעית בבתי הספר של מילווקי. על החלטה זו הוגשה ערעור פעמיים בפני בית המשפט העליון של ארצות הברית ב"פסק הדין ברנן נגד ארמסטרונג" ב-1977. התיק הוחזר לדיון מחודש בפני בית המשפט של ריינולדס, שקבע תוכנית לחמש שנים לביטול ההפרדה הגזעית בבתי הספר של מילווקי.
חיים אישיים

ב-1947 נשא ריינולדס לאישה את פטריסיה אן ברודי מלה קרוס. השניים הכירו בפגישה של הדמוקרטים הצעירים באוניברסיטת ויסקונסין בעת לימודיהם שם. אביה של ברודי, לורנס, היה מעורב בפוליטיקה ושימש כתובע של מחוז לה קרוס בשנות ה-20 ובשנות ה-30. לג'ון ולפטריסיה נולדו שלושה ילדים עד למותה ב-1967. לאחר מותה נישא ריינולדס בשנית לג'יין קונוויי, ולשניים נולדו חמישה ילדים נוספים.
ג'ון ריינולדס הבן נפטר במילווקי ב-7 בינואר 2002. גופתו נשרפה ואפרו פוזר.
לקריאה נוספת

Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1758-1759
הערות שוליים

↑  "Atty. Reynolds Bids for Congress Seat". Wisconsin State Journal. June 15, 1950. p. 7.
↑  Toepel, M. G. (1952). "Parties and Elections: The General Election". In Kuehn, Hazel L. (ed.). The Wisconsin Blue Book, 1952 (Report). State of Wisconsin. p. 746.
↑  "Green Bay Man Named to Post". Green Bay Press-Gazette. August 26, 1955. p. 1.
↑  "Not Backing Reynolds for Attorney General: Lucey". The Capital Times. May 14, 1958. p. 11.
↑  "John Reynolds In Race for State Office". Green Bay Press-Gazette. June 2, 1958. p. 13.
↑  "Union Backs Nelson and Proxmire". Green Bay Press-Gazette. July 26, 1958. p. 2.
↑  "Altmeyer for Reynolds". The Capital Times. July 24, 1958. p. 6.
↑  Bystrom, Arthur (September 3, 1958). "State Dems Hope to Gain 2 or 3 Seats in Congress". The Capital Times. p. 9.
↑  Toepel, M. G. (1960). "Wisconsin State Party Platforms and Elections". In Kuehn, Hazel L. (ed.). The Wisconsin Blue Book, 1960 (Report). State of Wisconsin. pp. 651–652, 694.
↑  John W. Reynolds at the Biographical Directory of Federal Judges, a publication of the Federal Judicial Center.
↑  Robbins, William C. (July 20, 1962). "Two Districting Foes Air Sides Before Wingert". Wisconsin State Journal. p. 3.
↑  Revell, Aldric (August 2, 1962). "Wingert Finds Justification For Present Districting". The Capital Times. p. 9.
↑  Wisconsin v. Zimmerman, 209 F. Supp. 183 (W.D. Wis. August 14, 1962).
↑  State ex rel. Reynolds v. Zimmerman, 22 Wis. 2d 544 (Wisconsin Supreme Court February 28, 1964).
↑  Revell, Aldric (May 4, 1964). "Reynolds on Top". The Capital Times. p. 28.
↑  State ex rel. Reynolds v. Zimmerman, 23 Wis. 2d 606 (Wisconsin Supreme Court May 14, 1964).
↑  Brissee, William (May 15, 1964). "High Court Remap Gives 25 Seats to Milwaukee County". Wisconsin State Journal. p. 2.
↑  "Court Remapping Due Today". Wisconsin State Journal. May 14, 1964. p. 7.
↑  Chris Foran, Our Back Pages: At 1964 political conventions, Wisconsin 'candidates' played a role, Milwaukee Journal Sentinel, July 12, 2016.
↑  "This Town Was Built Segregated". Wisconsin State Journal. February 29, 1976. p. 35.
↑  "Mrs. Lawrence John Brody". La Crosse Tribune. April 28, 1946. p. 6.
↑  "Mrs. John Reynolds Dies in Milwaukee". La Crosse Tribune. December 21, 1967. p. 1.
| --- | --- |
בקרת זהויות :  GND: 119144340X  ISNI: 0000 0005 0091 6470  VIAF: 554156434624712120004   WorldCat (עם VIAF): 554156434624712120004
יחסי אריתריאה–ג'יבוטי

| יחסי אריתריאה–ג'יבוטי |
| --- | --- |
אריתריאה: ג'יבוטי


אריתריאה: ג'יבוטי
שטח (בקילומטר רבוע)
117,600: 23,200
אוכלוסייה
3,571,418: 1,176,437
תמ"ג (במיליוני דולרים)
2,065: 4,099
תמ"ג לנפש (בדולרים)
578: 3,484
משטר
רפובליקה נשיאותית: דמוקרטיה נשיאותית

יחסי אריתריאה–ג'יבוטי הם היחסים הדיפלומטיים המלאים בין מדינת אריתריאה לבין רפובליקת ג'יבוטי.
היחסים

במהלך המלחמה האתיופית-אריתראית (1998 - 2000), אתיופיה סחרה עם מדינות העולם דרך מדינת צד שלישי - ג'יבוטי. למרות שג'יבוטי הייתה להלכה נייטרלית, היא ניתקה את היחסים עם אריתריאה בשנת 1998 בחודש נובמבר, וחידשה אותם רק בשנת 2000, כשנגמרה המלחמה. נשיא אריתריאה איסאייס אפוורקי ביקר בג'יבוטי בתחילת שנת 2001; בתגובה, נשיא ג'יבוטי איסמאעיל עומאר גואלה ביקר באסמרה ב-1–2 ביולי. מדיניות החוץ של גואלה הייתה פופוליסטית ולמרות קשריו הטובים עם אתיופיה שידועה בסכסוך שלה עם אריתריאה הוא ניסה ליצור גם עם אריתריאה קשרים טובים ולחתור לשלום באזור.
סכסוך הגבולות

ב-10 ביוני 2008 פרצו קרבות באזור ראס דומיירה שנמצא בקרבת הגבול בין שתי המדינות. בסופו של דבר אריתריאה ניצחה בקרבות ויכלה לשלוט בראס דומיירה ובאיי דומיירה, אך נסוגה לבסוף מהגבול ויצרה אזור חיץ בין שתי המדינות.
אריה אבני

אין תמונה חופשית
אריה אבני (נולד ב-1948) הוא נטורופת ישראלי בעל תואר דוקטור לרפואה (M.D.) מהאוניברסיטה העברית בירושלים אשר רישיונו לעסוק ברפואה בישראל נשלל לצמיתות בשנת 2021, בגין קריאתו שלא לקחת חיסון נגד COVID-19, השתלחויות ברופאים אחרים ועבירות נוספות. טרם שלילת רישיונו פעל בישראל כרופא מומחה בכירורגיה כללית וכרופא המייעץ בתחום התזונה.
אבני ערער על ההחלטה לשלילת רישיונו לבית המשפט המחוזי, אך ערעורו נדחה ביולי 2022.
בשיחה שקיים בשנת 2021 הגדיר עצמו כנטורופת.
ידוע בהתנגדותו הנמרצת לחיסונים מכל סוג וכן בהתנגדותו הנמרצת לצריכת מוצרי חלב לבני אדם בגירים תוך שהוא מסתמך על טענות שלא קיבלו אישוש במחקר רפואי.
פעילותו לקידום משנתו

פועל לקידום משנתו דרך שיחות, הרצאות, פרסום חומר כתוב ועוד; בשנת 2021 ייסד את מפלגת רפא - רק בריאות אשר בבחירות לכנסת ה-24 צברה 17,346 קולות (0.39 אחוז) ולא עברה את אחוז החסימה. ב-13 באפריל 2021 הגישה המפלגה ערעור על כך בטענה לאי-סדרים והונאה במהלכם.
עמדותיו

מתנגד לצריכת מוצרי קפאין בכלל וקפה בפרט.[דרוש מקור]
מדריך את שומעיו להעדיף לחם העשוי קמח טף מלא ולהמעיט בצריכת מוצרי קמח חיטה.[דרוש מקור]
מתנגד לאכילת דגי ים בטיעון כי מי הים בתקופתנו מזוהמים מדי בחלקיקי זיהום השוקעים בבשר הדגים אשר אכילתו גורמת לזיהום מצטבר וכן מתנגד לאכילת דגי בריכה בטיעון כי דגי בריכה גדלים בתנאי צפיפות נוראיים, בסביבה מלוכלכת מאד וכי דרך מזונם מוחדרים לגופם הורמוני גדילה ואנטיביוטיקה שיכולים לפגוע באדם האוכל את בשרם.[דרוש מקור]
לא אחת טען כי התזונה הנפוצה בישראל, על אף היותה משווקת כ"ים תיכונית ובריאה" היא בעיקרה תזונה מעובדת "מערבית" ודלת נוטריאנטים הלוקה בחסר בעיקר בהקשר ויטמין C, אבץ, אומגה 3, מגנזיום, סלניום וויטמין D וטען כי ישנה קונספירציה לעודד תזונה כזו מצד מי שמתפרנסים ממכר תרופות לאוכלוסיות הניזונות ממנה תכוף.[דרוש מקור]
טען כי באופן כללי מנת ויטמין D למבוגר אמורה לכלול לפחות 10,000 יחידות בינלאומיות ולעיתים אף 40,000 יחידות בינלאומיות; לטענתו, אי ספיקה ומחסור בוויטמין D באוכלוסייה הכללית הן תופעות חמורות יותר משנפוץ לחשוב וגורמים לשיעורים מוגברים של חולי מגוון בישראל בה הטיפול בבעיה זו, לדבריו, לוקה בחסר.[דרוש מקור]
תומך באופן כללי בלידת בית; טען כי לידת בית בדרך כלל עדיפה על לידת בית חולים. טען בשבח חיתוך חבל הטבור רק לאחר 20–30 דקות לערך מן הלידה - לאחר שזה התנוון טבעית (תהליך ניוון טבעי שכזה מתרחש בקרב אורגניזמים רבים ולא רק באדם) ולא לפני כן, בטענה כי חבל הטבור עדיין מעביר נוטריאנטים לתינוק עד תום תהליך טבעי זה.[דרוש מקור]
שלילת רישיונו

בשנת 2021 נשלל לצמיתות רישיון הרופא שלו על ידי אמנון סטרשנוב בעקבות קובלנת משרד הבריאות שכללה חמש האשמות:
קריאה לציבור להפר את הוראות משרד הבריאות בנוגע לנגיף הקורונה
שידול לזנות והטרדה מינית באמצעות פרסום בדף פייסבוק, בו פרסם ששלח מטופל לקיים יחסי מין עם נערת ליווי, כדי לשמור על בריאותו הנפשית
פרסום משמיץ כנגד רופאים אונקולוגים, נגד חיסונים וקריאה ללידות בית בניגוד לחוזר מינהל הרפואה
המלצה טיפולית להורי קטין שלא לחסנו בחיסון אנטי - טטנוס, לאחר שנכווה
הפרה מתמדת של הוראות הפקודה.
מספריו

שוטי החלב – על נזקי החלב לבריאות, הוצאת פוקוס, שנת 2006.
ובחרתם בחיים - מדריך לטיפול במחלת הסרטן ומניעתו שנת 2019
הערות שוליים

↑  מאגרי מידע של משרד הבריאות - אריה אבני, באתר משרד הבריאות הישראלית
↑  טלי חרותי-סובר, רישיון הרופא של מכחיש הקורונה, ד"ר אריה אבני, נשלל לצמיתות, באתר הארץ, 23 בפברואר 2021
↑  מערכת דוקטורס אונלי, משרד הבריאות ביטל לצמיתות את רשיון הרופא של ד"ר אריה אבני, באתר דוקטורס אונלי Doctors Only
↑  הודעת דוברות משרד הבריאות
↑  הקורונה, החיסונים ומשרד הבריאות, עם ד"ר אריה אבני, אלונה אלמן
↑  הונאת הבחירות, באתר רפא רק בריאות, ‏2021-04-12
↑  עב"י 44156-05-21 אבני נ' השופט (בדימוס) אמנון סטרשנוב אליו הואצלו סמכויות שר הבריאות ואח', 20 ביולי 2022
↑  רותם אליזרע, ה"מרשם" של הרופא למטופל: נערת ליווי, באתר ynet, 25 באפריל 2019
| --- | --- |
בקרת זהויות :  NLI: 987007301690405171  ISNI: 0000 0003 7732 5631  LCCN: n98109027  VIAF: 255357837   WorldCat (עם VIAF): 255357837
O Holy Night

| --- | --- |
אדולף אדם
אדולף אדם
 שיר בביצוע אדולף אדם
 מתוך האלבום Merry Christmas
 יצא לאור:  1847
 סוגה:  קלאסי • חג המולד
 שפה:  אנגלית • צרפתית
 כתיבה:  פלאסיד קאפו
 לחן:  אדולף אדם
O Holy Night (בצרפתית: Cantique de Noël או !Minuit Chretiens, ובעברית: לילה קדוש) הוא מזמור חג המולד ידוע משנת 1847, אותו הלחין המלחין הצרפתי אדולף אדם וחיבר פלאסיד קאפו. מזמור חג המולד מדבר על לידת ישו ועל גאולת האנושות.
היסטוריה

בשלהי 1843 שופצה הכנסייה ברוקמואר. כדי לחגוג את המאורע, התבקש פלאסיד קאפו, יליד העיר, לכתוב שיר הקשור לחג המולד. קאפו נענה להצעה והחל בכתיבת השיר. בסמוך לכך, אדולף אדם החל להלחין אותו.
לבסוף, לאחר שהותאם הלחן של אדולף אדם למילותיו של פלאסיד קאפו, ביצעה אמילי לורי לראשונה את השיר במלואו.
גרסתה של מריה קארי

O Holy Night הוקלט בשנת 1994, על ידי הזמרת-יוצרת האמריקאית מריה קארי. השיר יצא לאור בנובמבר 1994, כסינגל השלישי והאחרון מתוך אלבומה הרביעי, Merry Christmas. לשיר צולם וידאו קליפ מלא.
בכל שנה מחדש, בעת חג המולד, נצפת גרסתה של קארי במיליוני צפיות ואף נמכרת בכעשרות אלפי עותקים.
גרסתה של מריה קארי > רקע

בשנת 1994, הוציאה קארי את אלבום חג המולד הראשון שלה, Merry Christmas. תחילה, הוציאה את הלהיט הבינלאומי "All I Want for Christmas Is You", כסינגל הראשון מתוכו. בהמשך, החליטה להוציא את "Joy to the World" כסינגל השני מתוכו.
לבסוף, הקליטה את השיר הזה מחדש, אותו הוציאה כסינגל השלישי והאחרון מתוך האלבום.
גרסתה של מריה קארי > וידאו קליפ

בתחילת הקליפ, ניתן לראות את מריה קארי, באמצע כנסייה, לבושה בשמלה אדומה. בהמשך, פסנתרן מתחיל לנגן את השיר, ואליו מצטרפת קארי. לאורכו של הקליפ, שרה קארי את השיר, תוך שמאחוריה ניתן לראותה מקהלה, המוסיפה קולות רקע.
נכון ליוני 2019, מונה הצפיות של הקליפ עומד על כ-55 מיליון צפיות.
גרסתה של מריה קארי > מיקומי שיא

|   ‏‏‏  מצעדים ודירוגים (1994-18)> מדינה |   ‏‏‏  מצעדים ודירוגים (1994-18)> מצעד |   ‏‏‏  מצעדים ודירוגים (1994-18)> מיקום שיא |   ‏‏‏  מצעדים ודירוגים (1994-18)>  |
| --- | --- | --- | --- |
|  איטליה | מצעד הסינגלים האיטלקי | 77 |  |
|  ארצות הברית | בילבורד הוט 100 | - |  |
|  ארצות הברית | מצעד שירי החגים הדיגיטליים | 8 |  |
|  ארצות הברית | מצעד שירי ה-R&B (סטרימינג) | 17 |  |
|  ארצות הברית | מצעד 100 שירי החגים | 70 |  |
גרסתה של מריה קארי > נתוני מכירות

| מקום | תארים | מכירות |
| --- | --- | --- |
| ארצות הברית (RIAA) | זהב | 500,000 |
גרסאות כיסוי

במרוצת השנים זכה השיר למאות אלפי גרסאות כיסוי ורמיקסים שונים כדוגמת:
גרסתה של מריה קארי.
גרסתה של אווה מקס.
גרסתה של ליאונה לואיס.
גרסתה של קיילי מינוג.
גרסתן של הברקסטוניות.
גרסתם של הילסונג וורשי וטאיה סמית'.
גרסתה של כריסטינה אגילרה.
גרסתה של סלין דיון.
גרסתם של הום טאון.
גרסתה של ליאה מישל.
גרסתו של אנדי ויליאמס.
גרסתם של איל דיבו.
גרסתן של קלטיק וומן וצ'לו אגניו.
גרסתה של סוזן בויל.
גרסתה של ריבה מקנטייר.
גרסתה של ג'ול.
גרסתו של ג'וש גרובן.
גרסתו של אנדרה ריו.
גרסתה של קארי אנדרווד.
גרסתו של קריס אלן.
גרסתם של הום פרי.
גרסתה של ג'סיקה סימפסון.
גרסתה של ויטני יוסטון.
גרסתם של ביל וגלוריה גית'ר.
גרסתה של שרלוט צ'ורץ'.
גרסתה של אריאנה גרנדה.
גרסתה של קלי קלרקסון.
גרסתו של ג'ונגקוק.
גרסתה של אריתה פרנקלין.
גרסתה של פטי לבל.
גרסתה של מהליה ג'קסון.
גרסתה של דיון וורוויק.
גרסתה של יולנדה אדמס.
גרסתה של ג'ניפר נטלס.
גרסתה של ג'ניפר הדסון.
גרסתן של הדסטיניז צ'יילד.
גרסתה של אלישה קיז.
גרסתו של פול פוטס.
גרסתה של פיית' היל.
גרסתה של דיאנה רוס.
גרסתה של דונה סאמר.
גרסתם של פנטטוניקס.
גרסתה של מרטינה מק'ברייד.
גרסתה של שרה ברייטמן.
גרסתה של טורי קלי.
גרסתה של קריסטל גייל.
תסמונת PFAPA

|  סיווגים |
| --- | --- |
 ICD-10:  E85.0 
 
PFAPA היא תסמונת ברפואת ילדים המתבטאת בהתקפי חום גבוה מלווים באפטות בפה ובהגדלת קשרי לימפה בצוואר ללא עדות לזיהום חיידקי או נגיפי.
התסמונת תוארה לראשונה ב-1987 על ידי רופא ילדים אמריקאי בשם מרשל, ונקראה בתחילה "תסמונת מרשל". אחר כך קרא לה PFAPA, שזה ראשי תיבות של Periodic Fever (חום מחזורי), Aphthous Pharyngitis (אפטות בפה ובלוע) ו- cervical Adenopathy (הגדלת בלוטות למפה בצוואר).
תיאור התסמונת

אירועים של עליית חום עד מעל 40 מעלות צלזיוס בתקופה של 3-6 ימים מלווים בכאבי לוע ואפטות בפה ובהגדלת קשרי לימפה צוואריים, צמרמורת וכאבי שרירים ומפרקים.
האירועים האלה מופיעים במחזוריות של 3-8 שבועות. בין האירועים האלה מרגיש הילד מצוין, ללא עיכוב בגדילה
אטיולוגיה

סיבת התסמונת אינה ידועה. אין שום עדות מחקרית, מולקולרית, גנטית, או זיהומית המאפשרת היום להסביר את התופעות הקיימות בחולים ואת העובדה שמינון מזערי של סטרואידים מפסיק את ההתקף בצורה יעילה. מדובר ככל הנראה בחוסר שליטה על התגובה הדלקתית של הגוף שמייצר תגובה דלקתית, אף שאין חיידק או וירוס שגורם לה.
אבחנה

משטחי הלוע הם שליליים לחיידקים ווירוסים. משטחי הגרון שלילי, בדיקות הדם תקינות פרט למדדי דלקת כמו עלייה בספירת הלויקוציטים, שקיעת דם מוחשת ו-CRP גבוה.
האבחנה מבדלת כוללת מחלות כמו מחלת בכצ'ט, קדחת ים תיכונית משפחתית ועוד.
טיפול

הטיפול בתסמונת הוא למעשה גם האבחנה. סטרואידים הניתנים באופן פומי נמצאו מאוד יעילים בטיפול בהתקפים והירידה בחום קורית תוך 2-4 שעות, כמו כן יש שיפור הדרגתי בשאר התסמינים.
שני קווי טיפולים מקובלים: סטרואידים - פרדניסון 1מ"ג/ק"ג או הסרת השקדים.
אנטיביוטיקה לא משפרת את המצב.
פרוגנוזה

התסמונת מתחילה בדרך כלל עד גילאי 5.
התסמונת נעלמת ברוב המקרים עד גיל 10 .לא נצפו פגיעות כרוניות  כלשהן לאורך זמן בהתפתחות וגדילה.
דייוויד הילייר

דייוויד הילייר (אנגלית: David Hillier; נולד ב-18 בדצמבר 1969) הוא כדורגלן עבר אנגלי.
קריירה

הילייר נולד באזור רובע לואישהאם שבלונדון, ולפני שהצטרף לארסנל בינואר 1984 הוא שיחק בנבחרות בתי ספר בלבד. מאוחר יותר הוא חתם על חוזה חובבן, ובפברואר 1988 חתם על חוזה המקצוען; הילייר היה הקפטן של ארסנל בניצחון על דונקסטר רוברס בגמר גביע ה-FA לנוער ב-1988. הוא קודם לקבוצת המילואים של המועדון, זכה עמה באליפות הליגה המשולבת בעונת 1989/1990, וערך את הופעת הבכורה בסגל הבכיר במשחק גביע הליגה מול צ'סטר סיטי ב-25 בספטמבר 1990.
הילייר השתתף במשחקי ארסנל במתכונת לא רציפה, וערך 16 הופעות במדי ארסנל בעונה שבה זכה המועדון באליפות ובמגן הצדקה עם הפסד ליגה אחד בלבד. בשתי העונות שלאחר מכן הוא השתתף ביותר משחקים; בעונת 1992/1993 הוא השתתף ב-43 משחקים, וזכה למוניטין של קשר חזק המסוגל לחפות על היעדר כישרון באמצעות עבודה מאומצת. אולם, בשלהי העונה הוא נפצע ברגלו והחמיץ את משחקי גמר גביע הליגה וגביע ה-FA של אותה עונה; שני המשחקים הסתיימו בניצחון של ארסנל.
הילייר חזר להרכב בעונה שלאחר מכן, אך בעקבות פציעה נוספת החמיץ את הניצחון על פארמה בגמר גביע המחזיקות של 1994. בתקופה זו חל פיחות במספר דקות המשחק שלו, בעיקר לאחר החתמתו של סטפן שוורץ. למרות זאת השתתף הילייר בגמר אחרון במדי ארסנל, לאחר שנטל חלק בהפסד לריאל סרגוסה בגמר גביע המחזיקות של 1995.
מעמדו של הילייר התדרדר עוד יותר בהשוואה לימיו הראשונים בארסנל, והוא היה אחד השחקנים הפחות חשובים בתקופתו של ברוס ריוק. כמו כן, הנהלת ארסנל הייתה מודאגת מהתנהגותו של הילייר מחוץ למגרש. במרץ 1995 נערכה בדיקת סמים במתחם האימונים של ארסנל, ובה התברר כי בדמו של הילייר יש שרידי קנאביס. הקריירה שלו בארסנל נפגעה עוד יותר לאחר שנתפס בגנבה של 3,000 לירות שטרלינג ממטענו של נוסע בנמל התעופה לונדון גטוויק; במשפט שנערך מאוחר יותר הוא נקנס על ידי השופטים ואף אולץ לשלם את הוצאות המשפט. הילייר כבר היה ברשימת ההעברות של ארסנל כשארסן ונגר הגיע בסתיו 1996, והוא לא היה נחוץ לתוכניותיו של המאמן הצרפתי. הוא הועבר לפורטסמות' תמורת רבע מיליון לירות שטרלינג, לאחר שהשתתף ב-142 משחקים והבקיע 2 שערים עבור ארסנל.
במשך שנתיים וחצי השתתף הילייר ב-67 משחקים במדי פומפיי, ובפברואר 1999 עבר לבריסטול רוברס מהליגה השנייה. הוא לא זכה שם להצלחה רבה ושוחרר ב-2002; הוא פרש ב-2003 לאחר ששיחק במשך תקופה קצרה בבארנט.
לאחר פרישתו הוא עבד ככבאי באזור בריסטול, וכמאמן של המועדון החובבני אולדלנד אבוטוניאנס.
לקריאה נוספת

טוני מתיוס, WHO'S WHO OF ARSENAL (עמוד 137 - 138), מיינסטרים,‏ 2007 (ISBN 1-84596-232-X)
הערות שוליים

↑  מידע ב-BBC ניוז
↑  כתבה באינדפנדנט הסוקרת את המקרה
↑  היכן הם היום, האובזרבר
ג'ים דויל

ג'יימס אדוארד דויל הבן (באנגלית: .James Edward Doyle Jr;‏ ‏נולד ב־23 בנובמבר 1945) הוא עורך דין ופוליטיקאי אמריקאי מוויסקונסין, איש המפלגה הדמוקרטית, שכיהן כתובע הכללי של מדינתו בשנים 1991–2003, ולאחר מכן ועד 2011 כמושל ויסקונסין ה-44.